# Quarten

01/2019 \* Region Oslo \* Norges Handikapforbund

## Tidenes budsjettseier!

I desember kunne NHF Oslo feire at universell utforming får en stadig større del av budsjettkaka.

## Mobiliserer på kvinnedagen

NHFU Oslo stiller med egen parole 8. mars, og håper mange vil gå med dem.

## Internasjonal likestillingskamp

Les om erfaringene fra NHFU og FEDOMAs utvekslingsprosjekt.

# Innhold

* Miljøhovedstad 2019 - Oslo er europeisk miljøhovedstad i 2019, og i den anledning bringer vi en ny miljøskribent i hvert nummer av Quarten i år. Først ut er Nina Jensen.
* Vil du bidra? - 2019 er lokalvalgsår, og det betyr at vi er på jakt etter rådsrepresentanter for en ny fireårsperiode. Vil og kan DU bidra?
* Fest og protest - 3. desember er FNs internasjonale dag for mennesker med nedsatt funksjonsevne. I Handikapforbundet jobber man for å ta eierskap til dagen.
* Nye ved kontoret - NHF Oslo er i stadig endring. I dette nummeret kan du bli kjent med både vikar Kristofer Olai Ravn Stavseng og ny tilgjengelighetsrådgiver Elin Vang Kristiansen.

Profilert bilde:
DIGITALT NYTT ÅR!
Flyter postkasse og benkeplass over av papirmagasiner? Har du et nyttårsforsett om å kutte ned papirbruken i 2019? Nå kan du gjøre som mer enn 200 andre, og velge å heller få vårt medlemsblad Quarten tilsendt kun elektronisk, dersom du ønsker det!Send ganske enkelt en epost med navn, medlemsnummer, eposten du vil ha bladet sendt til og teksten: ”Jeg vil ha Quarten elektronisk i stedet for på papir”til vår organisasjonskonsulent Ola Harald Svenning på olaharald@nhf.no, så sender vi deg en pdf-utgave til eposten din i stedet for! Pdf-utgaven er helt lik papirutgaven.

# ChristianiaQuarten

Tidsskrift for Norges Handikapforbund Oslo 36. årgang Adresse: Schweigaardsgate 12, Postboks 9217 Grønland, 0134 Oslo Tlf 24 10 24 00 E-post: nhf.oslo@nhf.no Nettside: nhf.no/oslo Ansvarlig redaktør: Magnhild Sørbotten magnhild7@gmail.com Redaktør: Ida C. Freng ida.freng@nhf.no Regionkontorleder: Jørgen Foss jorgen.foss@nhf.no Redaksjonen avsluttet: 31. januar 2019 Manusfrist: Frist for stoff til neste utgave er 30. april 2019. Layout: Steinar Zahl studiozate.com Annonser: Bell Media Tlf. 32 20 56 00 Faks 32 20 56 99 Trykk: BK Vestfold Grafiske Tlf. 33 48 59 00 Faks 33 48 59 45 ISSN 2535-2741 (trykt utgave) ISSN 2535-275X (elektronisk utgave) Forsidefoto: Privatfoto

# – Ja, det nyttar!

*LEDER Magnhild Sørbotten ansvarlig redaktør*

Hender det du lurer på om Handikapforbundet sitt arbeid gjer ein forskjell? Svaret er ja. Ofte tar det lang tid med planmessig arbeid. Innimellom er det saker som lar seg løyse kjapt. I haust har vi blant anna fått gjennomslag i disse tre viktige sakene, men ingen av dei har vore nokon quick-fix.

50 millioner meir til universell utforming av kommunale bygg, 30 av dei øremerka til skole

Skulane i Oslo skal vere universelt utforma innan 2025. Det blei bestemt av Byrådet i 2014. To år seinare hadde Undervisningsbygg kartlagt kva som måtte gjerast for å nå målet og kva det kosta: 60 millionar ekstra årleg fram til 2025. NHF Oslo har derfor vore tydeleg på at det må bevilgast meir pengar. Dette har vi bedt alle parti ta inn i sine partiprogram for neste bystyreperiode. Forbedringar som ikkje er store rehabiliteringsprosjekt blir finansiert via kommunens HC-prosjekt. Bystyret innstilte på 15 millioner til prosjektet i budsjettet for 2019. I budsjettdeputasjonane ba vi byutviklingskomiteen om 20 millionar ekstra til HC-prosjektet og vi ba kultur og utdanningskomiteen om 50 millionar til universell utforming av skular. Vi er svært glade for at vi i stor grad fikk gjennomslag. 50 millionar er ingen liten sum å flytte. Samtidig sender vi ei stor takk til Rødt som klarte å få gjennomslag for dette i budsjettforhandlingane med byrådspartia. NHF Oslo inviterte til kakefest då bevilgninga var vedtatt – men vi skal jobbe like hardt for at resultatet blir like godt også dei neste åra.

Like mange TT-turar etter du fyller 67

Eg har aldri forstått kvifor dei som treng TT ikkje treng like mange fritidsreiser når dei er 68 – og truleg pensjonistar – som når dei var 66 – og kanskje var i jobb. Men slik har det vore; 70 reiser om du er over 67 (og ikkje er synshemma eller må ha spesialbil for rullestol) - 150 reiser for alle andre. Mange var fortvila over dei reduserte mulegheitene til å vere sosialt aktiv. Derfor har vi også, år etter år, sagt at alle må opp på same antall reiser. FFO Oslo gjorde det same i årets budsjettdeputasjon. Vi trur det er mange som no er svært glade for at organisasjonane har fått fullt gjennomslag for kravet.

HC-parkeringsplassar tilbake på Fridtjof Nansens plass , på øvre Karl Johans gate og fleire dedikerte HC-plassar i sentrum

Sidan planane om ”Bilfritt sentrum” blei lansert har NHF Oslo jobba for at dette ikkje resulterer i eit sentrum der mennesker med nedsatt funksjonsevne er utestengte. Vi har hatt mange møter med Bymiljøetaten og med politikarane. Men då bystyret i vår bestemte seg for å fjerne alle HC-parkeringsplassar på Fridtjof Nansens plass og samtidig nekte drosjer å kjøre funksjonshemma opp til Rådhusets inngang, smalt det. Eit halvt år etter at det blei vedtatt å legge nye HC-plassar på Fridtjof Nansens plass er dei no på plass, med skilting som også lar folk med HC-kort kjøre inn på plassen.

I sommar blei HC-plassane på øvre Karl Johan fjerna. Av sikkerheitshensyn, sa bymiljøetaten. No skal etaten sende ut høring på tre nye HC-plassar litt lenger oppe på Karl Johan.

Vårt arbeid har medført at antallet dedikerte HC-plassar i ”Bilfritt byliv-området” aukar frå 87 til 128. Det hadde ikkje skjedd utan vår iherdige innsats, men samtidig er det langt att til dei 174 vi har sagt at vi minimum må ha. Folk som har HC- kort kan tross alt ikkje gå fleire hundre meter og alle dei ordinære kommunale parkeringsplassane som no er fjerna har man kunne bruke som ”alternative HC-plassar” – og dermed klart å bruke byen, sjøl om gangevna er minimal. Derfor fortset vi kampen for at funkisar skal kunne bruke den bilfrie byen.

Handikapforbundet gjer – som du ser – ein forskjell! Det skal vi fortsette med å gjere – for det er mange oppgaver som må løysast. Då treng vi deg også – som medlem, men gjerne også som påvirkar, tillitsvalgt eller aksjonist!

**Miljøblogg: Alle må bidra**

Oslo er europeisk miljøhovedstad 2019. I den anledning inviterer vi sterke miljøstemmer til å blogge på OsloF og i Quarten. Fellesbestillingen til de fire ulike stemmene er en miljøfokusert blogg som også inkluderer hvordan funksjonshemmede kan bidra i det grønne løftet. Først ut er Nina Jensen:

* *Tidligere generalsekretær i WWF Verdens naturfond*
* *Nina Jensen er oldebarn av kvinnesakskvinnen og Venstre-politikeren Betzy Kjelsberg og søster av Fremskrittsparti-leder og finansminister Siv Jensen.*
* *Leder nå Kjell Inge Røkkes nye gigantprosjekt, forsknings- og ekspedisjonsskipet REV (Research Expedition Vessel).*

Alt liv på jorden oppsto i havet. Vi får oksygenet vi puster fra havet. Over 3 milliarder mennesker er helt avhengig av havet som matkilde. Hundrevis av millioner av mennesker har havet som arbeidsplass. Og skal vi brødfø en voksende befolkning må maten i all hovedsak komme fra havet.

Samtidig behandler vi havet som en stor søppelkasse. I løpet av min levetid - de siste 40 årene - har vi mistet over 40 % av livet i havet. Situasjonen er eskalerende som følge av plast, forurensing, klimaendringer, havforsuring og overfiske.

Som marinbiolog og miljøverner har jeg jobbet for å redde livet i havet i over 20 år. Vi har fått til mange seire, men det gjenstår store uløste problemer. Store problemer krever store løsninger og utradisjonell tenkning.

Det finnes flere eksempler på at verden har mobilisert og ryddet opp i tidligere feil. Hullet i ozonlaget finnes knapt lenger og surt regn er historie. Vi kan gjøre det igjen! Med mer kunnskap og verdens beste hoder kan vi skape gode og konkrete løsninger for å redde havet. Det er dette vi jobber med i REV Ocean.

## Alle må bidra

Da Kjell Inge Røkke signerte The Giving Pledge i 2017 forpliktet han seg til å gi mer enn halvparten av formuen sin tilbake til samfunnet. Hovedsastingen er et sunnere hav gjennom REV Ocean, men han har også nylig, sammen med Akerselskapene, startet Stiftelsen Vi, som jobber for å gi funksjonshemmede like muligheter til et fullverdig liv, spesielt gjennom mestring i idrett.

Men man trenger ikke være rik for å bidra til en bedre og renere verden. Hver enkelt av oss kan, og må, gjøre vårt for å bli en del av løsningen. Alle kan være en del av løsningen, på hver sin måte.

## Reduser, bruk om igjen, resirkuler

Vårt forbruk har økt enormt de siste tiårene. Med noen enkle grep kan vi gjøre store endringer. Kjøp kun ting du virkelig trenger. Kast mindre mat. Spis mindre rødt kjøtt. Kjøp brukt i stedet for nytt. Fjern all unødvendig engangsplast. Sørg for å legge igjen pengene dine hos ansvarlige produsenter som tar sosiale og miljømessige hensyn. Den økonomiske modellen som i all hovedsak føres i dag, og vårt behov for hele tiden å ha det nyeste, beste og fineste, er på ingen måte bærekraftig.

Er det for mye plast i grønnsaksdisken? Be om å få snakke med butikksjefen. Trengs det flere søppelkasser i ditt nærområde? Ta kontakt med din kommune. Ta med din egen kopp i kaffebaren istedenfor engangskrus med plastlokk. Ser du søppel på bakken? Plukk det opp. Synes du politikerne gang på gang nedprioriterer miljøet? Sørg for at beslutningstakere og næringslivet får vite hva du som stemmeberettiget statsborger og forbruker mener. Bruk din stemmerett ved neste valg!

Miljøet, og havet, trenger en stemme, og det er ingen grunn til at det ikke kan være din. Her er sosiale medier uvurderlig – offentlig kritikk blir tatt på alvor. Du har mye mer makt enn du kanskje er klar over selv. Havet, og miljøet, trenger er redningsaksjon og du kan bidra!

# Budsjettseier i millionklassen!

Årevis med iherdig påvirkningsarbeid ga skikkelig uttelling, og med det kommer muligheten for et realt løft for universell utforming i Oslo kommune.

*Tekst: Ida C. Freng Foto: Privat*

Den beste julegaven kom en drøy uke før julaften for NHF Oslo i fjor. Oslo kommune vedtok å bevilge 80 millioner kroner til å skape mer universell utforming, både på skoler og andre kommunale bygninger og anlegg.

- Det er 50 millioner mer enn i det opprinnelige budsjettforslaget! sier en opprømt kontorleder Jørgen Foss.

Den store økningen til universell utforming ble sikret med stemmene fra Arbeiderpartiet, SV og MDG- med Rødt som tungen på vektskåla.

- Vi har i en årrekke påpekt behovet for økt satsning på universell utforming. Hver eneste budsjettdeputasjon og i hvert eneste møte med politikerne har vi terpet og terpet på dette, sier regionleder Magnhild Sørbotten.

## Kakefest

Seire som denne må feires, og NHF Oslo inviterte til marsipankakefest i Handikapforbundets lokaler. På gjestelista sto blant andre varaordfører Kamzy Gunaratnam og leder av finanskomiteen i bystyret, Frode Jacobsen. De var begge fulle av lovord da de ble intervjuet av Handikapnytt om saken:

- I mange år har Handikapforbundet satt søkelyset på konkrete mangler i tilgjengeligheten, både på skolene og i kollektivtrafikken. Samtidig har organisasjonen vist seg som en god samarbeidspartner gjennom å komme med konkrete og faglig funderte forslag til løsninger, sier Frode Jacobsen.

Varaordføreren roser språkføringen og formidlingen av budskapene:

- Handikapforbundet klarer å formidle dette på en måte som gjør at folk forstår hva som er problemet. Da blir det også lettere å finne penger til løsningene.

## Todelt

De 80 millionene deles i 50 millioner til en tilskuddsordning for å fremme universell utforming i kommunens egne tjenester og 30 millioner til universell utforming på skolene. Regionleder Magnhild Sørbotten er strålende fornøyd.

– Bevilgningen viser at politikerne anerkjenner at Oslo-skolen skal være landets beste, for alle elever. Nå forventer vi at midlene blir omsatt i mange gode tiltak som bidrar til at flere barn og unge får gå på nærskolen sin, sier hun til Handikapnytt.

Hun er klar på at man ikke kommer i mål med budsjettmillionene for 2019 alene, og viser til en kartlegging som slår fast at det trengs 800 millioner kroner for å gjøre Oslo-skolen helt universelt utformet.

- Men man kan få utført ganske mange enkelttiltak for pengene som er bevilget. Og det er første gang i historien at Oslo kommune øremerker så mye til universell utforming, påpeker Foss.

Etter årevis med terping på hvor viktig universell utforming er, i nær sagt alle møter med politikerne- og SÆRLIG i budsjettdeputasjonene- er duoen glade for at innsatsen gir resultater.

- Dette viser at det er mulig å få politisk gjennomslag dersom du er utholdende og klarer å holde fokus, sier Foss.

Som et ekstra kirsebær på desserten kunne NHF Oslo også innkassere en økning til egen arbeid.

- For noen år tilbake med tilskuddet til NHF Oslo kuttet med 130.000kr i året. Det kuttet ble reversert for 2019, noe vi er svært fornøyde med, sier Sørbotten.

# Kritiske til Husbanken-forskrift

Forslaget til ny forskrift om lån fra Husbanken er slett ingen lystig lesning. Særlig når det gjelder såkalt livsløpsstandard og universell utforming.

*Tekst: Ida C. Freng*

Det er essensen i høringssvaret Norges Handikapforbund leverer angående forslag til ny forskrift om lån fra Husbanken.

- Forslaget betyr at formålet med grunnlånet endres - fra boligkvaliteter som kommer alle til gode til kategoriboliger for funksjonshemmede og eldre, skriver forbundsleder Arne Lein og generalsekretær Sunniva Ørstavik i forbundets høringssvar.

I forslaget bruker kommunal- og moderniseringsdepartementet det etablerte uttrykket «livsløpsbolig» om kategoriboliger for funksjonshemmede og eldre.

NHFs vurdering er at høringsforslaget formidler en holdning om at funksjonshemmede trenger spesielle boliger, pleie og omsorg. Dette er i strid med politiske mål om å inkludere mangfoldet i den ordinære samfunnsplanleggingen for å likestille innbyggerne i boligpolitikken.

- Den er ikke i tråd med Livsløpsboligen slik den er definert i Norsk Standard for universell utforming og slik den ble lansert av NHF i 1981 og utviklet videre sammen med Byggforsk og Husbanken. Formålet med livsløpsboligen er å fremme en god boligkvalitet i den ordinære boligmassen; en bolig for alle gjennom hele livsløpet. Det blir derfor misvisende når departementet sier at forslaget er en videreutvikling av livsløpsboligen, når forslaget innebærer en kategoribolig. Livsløpsboligen ble i sin tid lansert for å stoppe kategoritenkningen og fremme boligkvaliteter for oss alle, skriver Lein og Ørstavik

I tillegg er universell utforming er fjernet som strategi, begrep og kvalitetskrav. Forslaget betyr at boligkvaliteten reduseres. Høringsforslaget knytter ikke lenger nasjonale kvalitetskrav til Norsk Standard for universell utforming. For å få grunnlån vil det bli lagt vekt på at det er installert velferdsteknologi, at det er avsatt arealer til fellesfunksjoner, dagslys og orienterbarhet, gode og trygge utearealer og innovative planløsninger. Det er ingen krav om fysisk tilgjengelighet og areal utover TEK17.

Dagens grunnlån må derfor videreføres for å stimulere og ivareta en bærekraftig utvikling, med kvalitetskrav til både miljø og universell utforming, konkluderer NHF.

Du kan lese hele høringssvaret på NHFs nettsider.

# En real trepoenger!

Kroppsøvingslærer Håkon Høyem utfordret hele klassen da han satte basketball på timeplanen i desember.

*Tekst og foto: Ida C. Freng*

Et tredvetalls elever, like mange basketballer og fire basketballnett. Oppskriften på mye lyd, liv og røre! Men på Lambertseter videregående skole en kald og tidlig desembermåned er det også oppskriften på inkludering i praksis. Langs den ene ribbeveggen venter nemlig en ytterligere utfordring. Åtte rullestoler med skråstilte hjul står på geledd og venter.

- Ideen er egentlig en «familiearv». Søsteren min er også lærer, og ønsket å gjøre noe liknende for noen år siden, men da strandet det i utstyrsproblemer. Jeg ville ta opp ideen igjen, forteller kroppsøvingslærer Håkon Høyem.

Og ideen? En av Høyems elever bruker rullestol. Han ønsket å lage en gymtime der vedkommende ikke bare deltok med spesialtilpasning, men en time der alle stilte likt. Løsningen var å kjøre halvparten av basketballkampene i klasseturneringen som rullestolbasket, slik at alle stilte på lik linje. Utstyret sto Ammerud basketklubb for utlånet av.

- Kjempeflott at jeg kunne komme og låne utstyr. De var på tilbudssida og sa ja umiddelbart, sier Høyem.

## Utfordring

I starten er det litt som å betrakte radiobiler på tivoli. Ungdommer vingler rundt med tilsynelatende lite kontroll på kombinasjonen hjul, basketball, med- og motspillere. Men kjapt går det bedre. Og bedre. Og enda bedre.

- Egentlig handler det jo ikke bare om inkludering av en elev. Det handler om at de gående elevene også tilegner seg en mye bredere bevegelseserfaring. Jeg synes de har vært flinke, sier Høyem.

Selv har han bakgrunn fra Idrettshøyskolen, og tok blant annet et fag som omhandlet nettopp inkludering i kroppsøving.

- Jeg tenker det kan være fint for alle å erfare det å være i aktivitet, og det å bruke rullestol. Det gir et lite innblikk i andres situasjon, sier han.

Elevene selv er strålende fornøyd med en litt annerledes gymtime på utstyrsfronten denne morgenen.

- Veldig gøy! Håkon er en veldig flink lærer som gjør timene morsomme.

Celine og Hafsa har tatt en liten pust i bakken, og venter på ledig plass i en av rullestolene fra benken.

- Det er gøy når alle kan være med på det samme, sier Celine, og får støtte fra Hafsa:

- Men det er mye vanskeligere enn det ser ut som. Og tungt!

# Vi trenger nye representanter til kommunale råd for funksjonshemmede.

Din innsats er avgjørende!

*Tekst: Rune G. Huvenes/Ida C. Freng*

Etter valget i høst skal det oppnevnes nye rådsrepresentanter til kommunale råd for funksjonshemmede i Oslos bydeler. En bydel i Oslo er som en middels stor kommune i nasjonal målestokk. Kan du tenke deg å representere og ivareta funksjonshemmedes interesser i din bydel? I så fall kan vi garantere deg en interessant, givende, men også en utfordrende og forpliktende oppgave.

## Mangfold av saker

Rådene skal i prinsippet ta opp alle saker som er av viktighet for funksjonshemmede. Dette betyr i realiteten saker innenfor de fleste samfunnsområder, utdanning, arbeid, bolig, helse, rehabilitering, hjemmetjenester, hjelpemidler, kollektivtrafikk, osv. Det enkelte råd har et selvstendig ansvar for selv å fremme saker de mener er viktige. Mye tyder på at bydelene framover vil få stadig flere viktige oppgaver hvor de får beslutningsmyndighet. Allerede i dag ser vi at bydelene har ulike forutsetninger for å løse de oppgaver de er pålagt. Dette har vi all grunn til å anta bare blir en større utfordring framover. Rådet for funksjonshemmede vil derfor være svært viktig i arbeidet for å sikre at funksjonshemmedes rettigheter og interesser blir ivaretatt. Det er langt igjen før vi kan snakke om noe som er i nærheten av likeverdig deltakelse for funksjonshemmede. Vi ser at bydelene gjerne vil tilby gode tjenester til sine innbyggere, men eventuelle kutt i de økonomiske rammene gjør at det må prioriteres strengt. Her har rådene en viktig oppgave.

## Samarbeidspart

NHF Oslo vil være en god samarbeidspart og støttespiller for deg som vil representere i kommunale råd. Vi vil tilby deg kurs og vil alltid være tilstede dersom du skulle trenge råd eller bistand. Vi vil legge til rette for møteplasser hvor rådsrepresentantene i de ulike bydelsrådene kan treffes. Nytt for denne perioden er at vi jobber med å utvikle egne ressurshefter og –ark, som tar opp ulike temaer som kan bli aktuelle for rådene. Her vil man finne både fakta og formuleringer for argumenter. Regionkontoret skal alltid stå til rådighet for deg som rådsrepresentant. Arbeidet i bydelene har alt å si for det arbeidet som gjøres i NHF Oslo. Kontakt og tilbakemelding til regionen om hva som skjer og hvordan det prioriteres i bydelene er helt grunnleggende for det arbeidet som må gjøres mot byrådet, bystyret og byens politikere. Bli med på laget. Vær med å bidra til at funksjonshemmede i Oslo får en god hverdag.

## Ta kontakt med vår organisasjonskonsulent Ola Harald Svenning på

epost olaharald@nhf.no dersom du har spørsmål og kunne tenke deg å representere i ditt bydelsråd.

# Klare for 8. mars

Til tross for massiv støtte fra salen ble ikke NHFU Oslos forslag hovedparole under 8. mars. Fortvil ikke: Parolen er likevel godkjent, og nå skal det mobiliseres!

*Tekst og foto: Ida C. Freng*

I midten av januar kastet NHFU Oslo seg rundt på kort varsel, da det ble klart at tidsfristen for å sende inn paroleforslag til årets 8. marstog i hovedstaden var allerede 20. januar. Etter et kort og effektivt parolemøte på Galleriet, etterfulgt av noen dagers brainstorming på nettet, endte ungdomsorganisasjonen opp med å sende inn parolen «Like mye kvinne- like mye verdt».

Da det offisielle parolemøtet gikk av stabelen, stilte Henriette Felix og Marie Karlsen opp på Chateu Neuf sammen med nærmere 150 andre fra store og små organisasjoner, samt en del enkeltpersoner.

- Vi oppdaget at vår parole ikke var innstilt som hovedparole fra arbeidsutvalget i 8. marskomiteen, så vi stilte med en appell for å kjempe for den, forteller Felix.

Hun holdt en kort, men glødende, appell. De eneste som fikk mer applaus etter innlegget sitt var tre niendeklassinger med egen parole, så forslaget ble tatt svært godt imot.

- Vi fikk tips om at den var litt lite spisset, så vi la frem endringsforslag til: «Uansett funksjonsevne: Like mye kvinne, like mye verdt».

I voteringen ble det imidlertid vedtatt at man ikke skulle utvide antall hovedparoler. Til tross for at støttespillere i salen forsøkte å sette NHFU Oslos parole opp mot en av de innstilte gikk ikke forslaget igjennom.

- Kjedelig så klart, men det er ikke krise. Vi kan likevel gå under vår parole, det betyr bare at den må ha annen bannerfarge enn hovedparolene, og at den ikke blir markedsført av komiteen. Men vi skal mobilisere selv vi!

## Appell 31.1-19

Kjære alle sammen!

Vi i Norges Handikapforbund Ungdom mener det er et stort behov for en parole som spesifikt gjelder kvinner med funksjonsnedsettelser. Særlig fordi kvinner med funksjonsnedsettelser ofte opplever at samfunnet kun ser funksjonsnedsettelsen.

Vi blir ikke sett på som kvinner- som mødre- som døtre, som studenter eller som arbeidstakere- i alle fall ikke først og fremst. Vi blir sett på som funksjonshemmede. Det er DETTE vi vil til livs med parolen «Like mye kvinne- like mye verdt».

Ettersom mange av oss som vil gå under parolen er rullende, vil det være selvforklarende at det dreier seg om kvinner med funksjonsnedsettelser. For å gjøre det klinkende klart leverer vi likevel endringsforslaget: «Uansett funksjonsevne: Like mye kvinne, like mye verdt!»

*Henriette Felix, NHFU Oslo Appell i 8. marskomiteen 31. januar 2019*

# Tok tredje desember tilbake

*Tekst og foto: Ida C. Freng*

NHF’ere over hele landet tok eierskap til FNs internasjonale dag for funksjonshemmede 3. desember i fjor. I Oslo slo man til med hele tre markeringer!

Som et av fire prosjekter i 2018-2019 har NHF tatt mål av seg til å «ta FN-dagen tilbake». I mange år har Bufdir vært i førersetet for markeringen, gjerne med et større seminar eller konferanse.

- Det er på tide at funksjons-hemmede selv «eier» dagen, og bestemmer hvilket innhold man vil ha på det som i realiteten er vår felles, internasjonale kampdag, sier Magnhild Sørbotten. Hun sitter i sentralstyret, og har vært med på å utarbeide prosjektgruppas mandat.

Arbeidet tok til allerede tidlig i 2018, og det ble snart klart for prosjektgruppa at før man kan ta dagen tilbake i offentligheten er man avhengig av å samle troppene internt.

- Vi fant ut at mange ikke hadde noe forhold til dagen, så målet for det første året ble å etablere eierskap og entusiasme internt, forteller Ida C. Freng, leder for prosjektgruppa.

## Ressurshefte

Prosjektgruppa utviklet et ressurshefte med en rekke forslag til hvordan store og små lag, enkeltpersoner og aksjonsgrupper kunne markere dagen.

- Nøkkelordet var «terskelfritt». Det skulle være superenkelt å gjøre noe på dagen, enten det var en stor markering, et leserbrev, et internt medlemsmøte eller et bannerdropp.

## Trippel markering

- Vi i NHF Oslo har jo allerede markert dagen i et par år, så vi tenkte det var på tide å ta det hele et skritt videre, sier kontorleder Jørgen Foss.

Dagen ble startet med bursdagsfeiring for CRPD, FNs konvensjon om rettighetene til mennesker med nedsatt funksjonsevne. Det var i 2018 ti år siden konvensjonen trådte i kraft internasjonalt, og fem år siden Norge ratifiserte den. NHF Oslo troppet opp på Nordpolen skole, der opptil flere klassetrinn fikk høre tillitsvalgt Johannes Loftsgård fortelle hvor viktig det var for ham å gå på en helt vanlig nærskole, og hvordan man fint kan være med i gjengen, selv om man ikke alltid klarer alt det samme som sidemannen.

- Vi skal jo være der folk er- og det er på skolen fremtiden er, sier Foss.

Etter flott musikk fra Nordpolen skoles musikkorps og en liten innledning fra Foss var det duket for skikkelig bursdagsfeiring med pølser og saft til alle. Pølsene ble sponset av den lokale kjøttforeningen Strøm-Larsen. Pappkrus, servietter og annet partyutstyr stilte Uloba med.

Etter bursdagsfeiringen gikk ferden videre til Kulturhuset i Oslo, der NHFU Oslo og Press, Redd Barnas ungdomsorganisasjon, hadde lansering av en ny nettside om inkludering, samt kakefest for CRPD. Appeller, visning av den nye nettsiden og hyggelig samvær sto på agendaen.

## Jobbfokus

Parallelt med de to arrangementene samarbeidet Scandic og NHF Oslo om et opplegg der søkere med funksjonsnedsettelser fikk forsøke seg i ulike stillinger ved et av kjedens hotell, med en oppfølging etterpå. Samarbeidet resulterte i at Scandic endret sine interne bestemmelser for innkallingsrutiner.

- Veldig gledelig når store selskaper går foran som gode eksempler, sier Foss.

# Årskavalkade 2018

## #Tilgjengelighetsgerilja:

I samarbeid med Uloba satte NHF Oslo og NHFU Oslo tilgjengelighet på dagsorden under Oslo Kulturnatt.

## Funkfest til folket:

I slutten av september gikk vår kultursatsning «Oslo Funkfest» av stabelen for fjerde gang. I 2018 var krimforfatter og sjakkekspert Hans Olav Lahlum trekkplasteret, i tillegg til filmvisning og frokostmøte om tilgjengelighet i kulturen.

## Samarbeid:

NHF Sagene og LFS Oslo/Akershus stilte opp med felles stand under bydelsdagene på Sagene, den første helgen i mai. Helt i tråd med ny strategi var de både #sammenomennytid og de var «der folk er». Med en flott og inviterende stand midt på torget var de synlige og flotte ambassadører for både NHF og for landsforeningen. På bildet ser vi Roger W. Holland og Inger-Lise Kristiansen i front, og Odvar Jacobsen (bak t.v) og Marius Korsell.

## Parkering i bilfri by:

2018 sto i parkeringens tegn for NHF Oslo. I en rekke møter med kommunens politikere og byråkrater ble det satt fokus på viktigheten av fremkommelighet og parkeringsmuligheter for funksjons-hemmede.

## Årsmøte:

Etter årsmøtet i 2018 besto styret av: Bak. F.v: Oddvar Skogsletten, Marius Korsell, Magnhild Sørbotten, Karl Haakon Sævold og Geir Werner. Foran f.v: Snefrid Bergum, Hans Jørn Næss, Grete Flattun og Ingrid Njerve. Vara Jan Egil Wigen Aasterud var ikke tilstede da bildet ble tatt.

## Prosjektfokus:

I 2018 lanserte NHF fire landsomfattende prosjekter innenfortemaene FN-dagen, Valg 2019,modernisering av medlemsorganisasjonen og utvikling av likepersonarbeidet. Gruppene ble ledet av henholdsvis Ida C. Freng, Nelly Torvik, Soraya Baker og Gyda Nullmeyer. Gruppa får opplæring av selskapet Emergence, representert ved Rikke Westgård og Jonas Aakre.

## Første funkis-vinner:

Sadia Jabeen Iqbal ble vinner av OXLO-prisen i 2018, og er den første «funkisen» som mottar denne.

## Sølvnåla:

Reidar Sundby mottok NHF Oslos høyeste utmerkelse «Sølvnålen» under ledersamlingen i 2018.

## Snøsjokk:

Snøen som falt i fjor er heldigvis historie. Mer snø og vanskeligere føreforhold enn på mange år skapte store problemer i fjor vinter. NHF Oslo møtte miljø- og samferdselsbyråd Lan Marie Nguyen Berg for å fortelle om problemene mange funksjonshemmede fikk i møte med dårlig snørydding og store mengder snø.

## DIT-konferansen:

For andre år på rad kunne NHF Oslo notere en svært vellykket design-, innovasjon- og teknologikonferanse i hovedstaden. DIT 2018 satte inkluderende teknologi på dagsorden. Statssekretær: Paul Chaffey fra Høyre holdt åpningsforedraget under konferansen. Generalsekretær i Kreftforeningen Anne Lise Ryel var strålende fornøyd med at NHF Oslo valgte deres nye Viten-senter som arena for DIT-konferansen.

## Mobilisering på kvinnedagen:

NHFU mobiliserte til funkis-deltakelse under 8.marstoget i 2018, og fikk sågar egen parole vedtatt i toget! «Frihet også til verdens rullende kvinner. La oss delta og bidra som alle andre».

## 1.mai-toget:

Sparsomt med varmegrader og surt vær var ikke nok til å avskrekke verken NHF’ere eller NHFU’ere som ville gå og rulle i 1. mai-tog i Oslo i fjor, under parolen: «Vi vil jobbe».

## Egen parole:

I midten av juni gikk Stolthetsparaden av stabelen for 11. gang. NHFU stilte med egen parole, og krevde at ministeren tok ansvar for BPA

## Pride-paraden:

60 dugnadstimer, meter på meter på meter med banner, en 18 meter lang trailer og et titalls glade funkiser. Det ble resultatet da NHFU, Unge Funksjonshemmede og Uloba var med på å vis mangfold i Pride-paraden!

## Ut og inn:

Arnstein Grendahl troppet av som generalsekretær i NHF, og ble erstattet av Sunniva Ørstavik.

# Kontorsjefens sløyfe: Viva De Rullendes revolusjon!

*Jørgen Foss Kontorleder NHF Oslo*

Alle mann til barrikadene! Europa brenner! Makta tilbake til folket! Slik har vi sett på film at det lød under den franske revolusjonen. I dag pågår det også gatekamper i Frankrike. Nå med gule vester. Men hva går vi i protest mot i Norge?

Flere hundre tusen mennesker har gått ut i gatene i Frankrike den siste tiden. Det er ikke et ukjent fenomen å se noen brente bildekk i tv-ruta fra gatene i Paris. For franskmenn er jo kjent for å ty til gatene. Men dette er annerledes. Det er ikke pøbelungdom som ikke gidder sitte på skolen. I gatene finner du nå bestefar, butikkmedarbeideren, frisøren, lærere, sjåfører. Du finner både arbeiderklassen og middelklassen samlet i et felles opprør, iført selvlysende gule vester. En enkel symbolikk som går ut på at alle bilister i Frankrike er pålagt å ha en slik vest i bilen, nå har vestene tatt til gatene. En bevegelse uten noen leder, men rett og slett et grasrotopprør. Et opprør, som har ført til to tusen skadde og flere døde har likevel ifølge en meningsmåling fra Le Figaro hele 77 prosent av franskmennene med seg i ryggen. Hvordan er det mulig, det er nesten ikke til å forstå for oss nordmenn.

Det hele startet 16. november i fjor, da demonstrerte over 100.000 på flere hundre steder i Frankrike i protest mot avgiftsøkning på drivstoff. Protestene startet på mindre steder og landsbygda, og har senere spredd seg til Paris. Frem til i dag har bevegelsen også utviklet seg fra en protest mot økte drivstoffavgifter til å bli det som enkelte snart vil kalle en revolusjon. For det handler om klasseskiller. Mange franskmenn sliter med lave lønninger og mindre kjøpekraft enn tidligere, middelklassen som tidligere vegret seg for å nærme seg arbeiderklassen står nå side om side i kampen for rettferdighet. Også skoleelever og lærere har i hopetall møtt opp og har innlemmet de planlagte utdanningsreformene som en del av det hele.

I London har det knapt vært ro siden 23. juni 2016, da verden våknet til at England med knapp margin hadde sagt; takk og farvel til Europa. Likevel kan ikke sindige briter med tekoppen sin sammenlignes med de gatelystende franskmenn. Men hva skjer om vi får en «hard-brexit»? Hvordan vil engelskmennene reagere? Et folk som ikke siden Thatcher har hatt særlig lyst til å se sitt statsoverhode dingle.

Men vi trenger ikke dra langt. I august i fjor satte den da 15 år gamle Greta Thunberg seg ned utenfor Riksdagen i Sverige. Ved siden av seg hadde hun en plakat hvor det sto: «Skolestreik for klimaet». Greta ville streike helt fram til riksdagsvalget for å få svenske politikere til å bry seg om klima. Det tok ikke mange dagene før de ble flere, og Greta engasjerte ungdommer over hele Europa. I slutten av januar ble den største streiken til nå avholdt i Belgia. Rundt 40.000 skoleelever lot pensum være pensum, og trakk ut i gatene for å kreve handling mot klimaendringene. Elevene samlet seg utenfor Europaparlamentet i Brussel hvor de slo på trommer og bar plakater med slagord. Politiet kaller dette den største studentprotesten i nyere tid.

Over hele Europa presser nå ungdom politikere til å tenke på miljøet gjennom å bruke skoledagen til å demonstrere.

Men hvorfor skriver jeg om dette? Er dette på noen måte relevant for likestilling og likeverd av ulike mennesker i Norge? - Så absolutt!

Hva er det som får folk til å gå ut i gatene i Norge? Om noen roper ulv kommer det noen bønder til byen, og om regjeringen blir tilsluttet et parti på rundt 4% oppslutning som får vetorett om kvinners underliv, stiller det opp noen kjendiser på slottsplassen iført kostyme. Men holder det? Hvor er engasjementet?

Når Rema 1000 ville fjerne brusdrikken Urge fra hyllene fikk det 14000 nordmenn til å engasjere seg i daværende NRK profil Niklas Baarlis fakkeltogaksjon. Er det der vi er i Norge? Litt sukkerholdig drikk så kan livmor være livmor, og ulven forene seg med bøndene?

Ikke vet jeg, men det jeg ser, er en mulighet. Det er helt klart et rom for vår plass i samfunnet. Men vi må tørre å ta det rommet. Vi må være der folk er, si ifra og sloss høylytt på våre verbale måter. Vi må ta rommet der ute i samfunnet tilbake. Vi må ta litt av de franske genene i oss, og gjøre som i Europa. Si i fra, og markere vår plass. Jeg håper å se rullende aktivister i hele landet, for likestilling og likeverd. For alle!

# Vår internasjonale likestillingskamp

*Tekst og foto: Martine Eliasson prosjektkoordinator for utvekslingen /NHFU*

Denne høsten startet NHFU opp utvekslingsprogrammet, «en inkluderende skole», sammen søsterorganisasjonen vår, FEDOMA, i Malawi.

Fire deltakere deltok på utvekslingen, to fra NHFU og to fra FEDOMA. De bodde og jobbet sammen frem til jul. Første del av utvekslingen foregikk i Trondheim, mens andre del foregikk i Malawi.

I både Norge og Malawi ekskluderes funksjonshemmede barn fra å ta del i utdanning på lik linje med alle andre. Hele 80 % av norske grunnskoler er ikke tilgjengelige, 44% av undervisningen som funksjonshemmede får gis av ufaglærte assistenter, og mange elever får heller ikke gå på sin nærskole. I Malawi er det kun 10 % av alle funksjonshemmede barn i skolealder som går på skole, og kun 2 av 5 skoler har noenlunde tilgjengelige skolebygg. Dette er det deltakerne jobber med for å endre med et ønske om å skape en inkluderende skole.

Jeg, prosjektkoordinator for utvekslingen, var med de norske deltakerne i deres to første uker i Malawi. Den første uken gikk med på innlosjere deltakerne i den malawiske kulturen, og å bli kjent med FEDOMA. Vi fikk møte topplederen i FEDOMA som ønsket oss velkommen til Malawi – The warm heart of Africa. Malawi innfrir virkelig dette navnet. Ikke på grunn av den varme temperaturen, men det varme møtet med de flinke og engasjerte menneskene som bor der.

Allerede i løpet av den første uken, ble vi også invitert til å være med på et direktesendt debattprogram i nasjonal TV-sending. Dette var en stor opplevelse. Jeg fikk inntrykk av at den malawiske TV-stasjonen kjenner godt til FEDOMA og deres arbeid for funksjonshemmede. Det var fint å oppleve, samtidig er det noe norske medier kan se opp til og lære av.

I vår andre uke av oppholde dro vi på to skolebesøk. Vi hadde møte med både med skoleledelsen og foreldrekomiteene i skoledistriktet. I disse møtene fikk vi innblikk i noe av grunnen til hvorfor det er så få barn med funksjonsnedsettelse som går på skole. Malawi har ikke det samme hjelpemiddelsystemet som Norge. Det er faktisk mange som ikke har tilgang på hjelpemidler i det hele tatt. Hvis barnet ikke har hjelpemiddel, hvordan skal det kunne gå på skole og ta del i samfunnet?

Tilgang på lærere er også en stor utfordring. På en skole vi besøkte var det nesten 3000 elever fordelt på 38 lærere. Når man har så få lærere på en skole, hvordan skal lærerne klare å se og inkludere alle elevene? Da er det kanskje lett å glemme elever med funksjonsnedsettelse og skape et læringsmiljø for alle. Dette sier noe om viktigheten av denne utvekslingen og starte prosessen med å skape en skole for alle. Jeg er sikker på at deltakerne kommer til å ta med seg nye perspektiver, ideer og inspirasjon til hvordan vi sammen kan skape et samfunn for alle!

# Ny tilgjengelighetsrådgiver - Oslo skal være for alle

Endelig er hun på plass, NHF Oslos nye tilgjengelighetsrådgiver Elin Vang Kristiansen.

*Tekst og foto: Ida C. Freng*

Da tidligere tilgjengelighetsrådgiver Birger Nymo gikk inn i pensjonistenes rekker i fjor, ble det fort klart at NHF Oslo måtte finne en erstatter. Valget falt på Elin Vang Kristiansen, som på første arbeidsdag i januar faktisk kom tilbake på kjente trakter.

Hvordan det går an? Vang Kristiansen kommer fra Universell Utforming AS, og var interiørarkitekt da NHF fikk nye lokaler i 2017! Hun har altså hatt en aldri så liten tyvstart på det å jobbe hos Handikapforbundet, og var allerede et kjent ansikt for de fleste på huset.

Opprinnelig er hun fra Kristiansand, og utdannet interiørarkitekt i København. Hun spesialiserte seg etter hvert på innredning av skoler og utforming av skolemøbler.

## Opprørt

Hun oppdaget fort at ikke alle på feltet så på universell utforming og tilgjengelighet som verken givende eller nødvendig.

- En gang da jeg etterlyste hvor rullestolplassene var på et skoleprosjekt, svarte den anerkjente interiørarkitekten jeg jobbet med: «Vi bare gjør som om vi har glemt det» i en nesten irritert tone. Jeg ble sjokkert. Tenk at ikke en gang hun tok utfordringen!

Vang Kristiansen ble enda mer oppsatt på å gjøre arbeidet riktig.

- Det er enkelt å lage interiør hvis man velger å ikke forholde seg til reglene, men jeg blir så provosert! Er det sånn folk med nedsatt funksjonsevne skal møtes? Nei!

For meg ble det etter hvert meningsløst å jobbe bare med «farger og trender». Det ble rett og slett ikke interessant nok, sier hun.

Hun tok en pause fra virket som interiørarkitekt, og jobbet blant annet i både omsorgsbolig og i bokhandel. Bøker er en stor interesse for Vang Kristiansen, som gjerne

tar turen innom antikvariater og brukthandler for å finne bøker.

- For tiden går det mye i dystopier, men jeg leser veldig mye forskjellig. Jeg er ikke så «fin» på det, jeg synes det viktigste er at folk leser, sier hun.

## Universell utforming

Etter en stund fant hun veien tilbake til yrket, og begynte i Universell

Utforming AS, der hun kunne få utløp for interessen for nettopp universell utforming.

- Jeg begynte å skjønne hvor lite arkitekter og utbyggere egentlig forsto av regelverket, sier hun, men hun er likevel optimistisk:

- De unge skjønner det. De får det til. Over tid er det nok derfor mye som vil løse seg «automatisk». Vi må likevel aldri slutte å minne de som utformer byggene og beslutningstakerne om viktigheten av likeverdige løsninger, og alltid pushe på for at det kan bli enda bedre. Fremdeles er det mye uvitenhet om hva personer med nedsatt funksjonsevne kan klare, og jeg mener at det ikke er utformingen av bygget som skal begrense muligheten for høyere utdanning.

Likevel, etter seks år i Universell Utforming dukket utlysningen i NHF Oslo opp. Da kunne hun ikke motstå fristelsen til å søke.

- Jeg er nok over gjennomsnittet glad i mennesker, og i denne jobben får jeg komme tettere på folk. Det handler ikke bare om reglene, men om menneskene bak reglene, sier hun, og legger til at hun lærte mye da hun jobbet med å utforme lokalene til Handikapforbundet.

Tanken bak designet av kontorene var å skape varme, innbydende lokaler i Galleri Øst, en bygning som ellers kan virke litt kjedelige og folketom.

- Jeg hadde SÅ premierenerver da vi skulle avduke alt sammen. Jeg husker jeg var så nervøs at jeg var kvalm! Alt hadde jo bare vært inne i mitt hode- hva om folk ikke likte det?

De nye kontorene falt ettertrykkelig i smak hos de ansatte i NHF, og nå får hun jobbe i et landskap hun selv har designet. Med fargerike lokaler, freshe toaletter, forskjellige soner og lyse, åpne løsninger selv i kontorgangene. Og planter. Planter i nesten alle rom. Den ene toalettveggen er sågar et stort bilde av en skog.

Selv bor hun bare et par steinkast unna, i en leilighet på Enerhaugen. Med en nakenkatt, over 50 planter og treningssenter tvers over gata. Barna, en «kunstnerdatter» og en «datasønn» har flyttet hjemmefra.

- Jeg liker helst uformelle settinger, og er ikke den som rasler med perlekjedene. Jeg er nokså rolig og jordnær, sier hun.

Foruten bøker og trening går hun går gjerne på kunstutstillinger og konserter. For noen år tilbake jobbet hun som frivillig på Slottsfjellfestivalen i Tønsberg, sammen med datteren, en venninne og hennes datter.

- Jeg er glad i musikk, og det må gjerne støye litt. Synes faktisk visesang kan være litt slitsomt, men du kan likevel finne meg på alt fra orgelkonsert i Domkirka til Øyafestivalen.

- Jeg gleder meg til å ta fatt. Det er ikke bare utdannelse som er en viktig sak for meg. Min jobb vil være å stå på for at bygg og uteområder i Oslo blir tilgjengelige for alle, og samtidig at det også skal være mulig å komme seg til, fra og mellom disse. Fremkommeligheten i byen må sikres, slik at personer med nedsatt funksjonsevne får en naturlig plass i samfunnet. Oslo skal være for alle.

Vi ønsker Elin velkommen til kontoret!

## Ønsker du å snakke med henne kan hun nås på:

Epost: elin.vang.kristiansen@nhf.no Mobil: 907 03 619

# Med hjarte for saka

Denne våren kan du treffe Kristofer Olai Ravn Stavseng på Oslo-kontoret. NHFU-rådgiveren har nemlig et 50% vikariat i NHF Oslo frem til sommeren.

*Tekst og foto: Ida C. Freng*

Han har gjort «pendler» av seg, Kristofer Olai Ravn Stavseng. Mandag, tirsdag og annenhver onsdag jobber han på kontoret til Bianca B. Løkkeberg som er ute i permisjon. Annenhver onsdag samt torsdag og fredag holder han til i NHFUs område i motsatt ende av NHFs laaange lokaler i Galleri Oslo. Hjertet er solid plassert midt i NHFs politikk og kampsaker.

- Da jeg søkte jobber og kom over annonsen fra NHFU skjønte jeg at det var perfekt for meg, forteller Stavseng, som søkte på og fikk jobben som rådgiver for politikk og kommunikasjon.

## Drømmejobb

Han har en bachelor i retorikk, og kombinert med en brennende interesse for politikk ble det helt match.

- Jeg hadde høye forventninger da jeg startet her, og de blir oversteget gang etter gang. Det er en glede og et privilegium å komme til en sånn arbeidsplass som dette.

Vekslingen mellom stillingene i to ulike avdelinger av NHF finner han uproblematisk. Av og til har han også overlappende oppgaver, når NHFU og NHF Oslo samarbeider.

- Stillingene er veldig like, og er preget av stor grad av selvstendighet. Det setter jeg stor pris på. Å få så mye tillit er ikke noe som er så vanlig i dagens arbeidsmarked tror jeg, så det er ikke rart at trivselen er så høy i Handikapforbundet.

## På privaten

Ikke bare har han funnet drømmejobben i NHF, han snublet jammen over drømmedama i korridorene på Galleriet også. Han fant raskt tonen med NHFU’er Ida Hauge Dignes.

- Veldig hyggelig så klart! Vi informerte ledelsen med en gang, så det har ikke vært noe problem, sier han med et smil.

Det går imidlertid ikke bare i jobb for den engasjerte rådgiveren. Han sitter i KrfUs landsstyre som direktevalgt medlem.

- Jeg har alltid vært fascinert av det å fatte beslutninger, og å bestemme hvordan samfunnet skal være. Det har alltid vært naturlig for meg å søke rom der jeg har muligheten til å påvirke, sier han.

De siste månedene har imidlertid vært både slitsomme og voldsomme i partisammenheng for KrfU’eren. Til tross for at han er på «den røde siden» i Krf ser han likevel positivt på mulighetene den nyvunne regjeringsmakten kan gi.

- Regjeringsplattformen har mange gode gjennomslag for vår sak, vi må ta med de seirene vi får. Samtidig er det grunn til å være våkne for ulne og uforpliktende formuleringer. Vi må være påpasselige, sier han.

## Språkentusiast

Morsomt nok danner initialene hans ordet KORS (Kristofer Olai Ravn Stavseng). Slik har det imidlertid ikke alltid vært:

- Nei, jeg la til mitt mors pikenavn for noen år siden, og gikk fra kos til kors, smiler han.

Han er oppvokst på Stordal i Sunnmøre, med norsk far og dansk mor. Språkhjertet banker imidlertid aller sterkest for nynorsk, og han sitter i sentralstyret i Norsk Målungdom.

- Min tanke er at skriftspråket bør være representativt for alle deler av landet. Det gir en bredere folkelig forankring, og en mer demokratisk oppbygning enn et konstruert hovedstadsspråk, sier han.

Han har imidlertid ingenting imot Oslo som sådan:

- Jeg hadde ikke forventet å bli så glad i Oslo som jeg har, men… Det er noe med opplevelsen av å bo i en såpass stor by. Jeg liker anonymiteten det gir, og mangfoldet av mennesker og miljø.

Vi ønsker Kristofer velkommen til kontoret!

## Ønsker du å snakke med ham kan han nås på:

Epost: kristofer@nhf.no Mobil: 916 25 586

# Løft for paraidretten Situasjonen for paraidretten i Norge er snudd på hodet.

*Tekst og foto: Geir Owe Fredheim*

– Fra noen fåtall millioner kroner i budsjett, er vi oppe i nærmere 50 millioner kroner årlig. Paraidretten har fått et vesentlig og etterlengtet økonomisk løft, slår Cato Zahl Pedersen fast.

Stemningen står i taket under ParaUng-samlingen på Olympiatoppen. Cato Zahl Pedersen, som i mange år har ropt etter økt bevilgninger til paraidretten, har god grunn til å smile fra øre til øre.

- Vi på Olympiatoppen og norsk idrett har siden 2007 hatt ansvar for å integrere paraidretten til bredde – og toppidretten. Da jeg fikk ansvar for dette området for drøye 10 år siden satt vi med 2-3 millioner kroner i årlig budsjett. Nå, gjennom økte bevilgninger til særforbund og Olympiatoppen, samarbeidspartnere, Gjensidigestiftelsen og Stiftelsen VI, er vi oppe i omlag 50 millioner kroner årlig.

Nå går pengene til å legge til rette for økt rekruttering av parautøvere, økt satsing regionalt, styrking av landslagene, utøverstipend, forskning og andre utviklingstiltak.

- Uten disse pengene hadde vi ikke kunne gjort de ekstra tiltakene mot vår målgruppe. Vi er stadig på jakt etter flere utøvere. Vi retter nå fokuset mer konsentrert mot der hvor ungdom med funksjonsnedsettelse er, og søker i større grad kontakt med ungdomsskoler hvor vi også når foreldre som har barn og ungdommer med funksjonsnedsettelse.

## Sterkere landslag

Han legger ikke skjul på at ressurser til økt satsing regionalt og sterkere toppidrettssatsing lenge har vært savnet.

- Pengene går til å styrke neste generasjon parautøvere, og denne samlingen hadde ikke vært mulig uten ekstra midler. Dessuten har vi klart å doble stipendene til våre toppidrettsutøvere. Det vi også klarer i større grad nå er å tilrettelegge regionalt for ulike fagtiltak knyttet til helse, treningskunnskap, innsikt og forståelse for det å være en toppidrettsutøver, sier en fornøyd Zahl Pedersen.

- Hva slags konkrete resultater tror du vi kan se i nær fremtid?

- Jeg tror vi kommer til å se flere utøvere i de mest tradisjonelle sommer- og vinteridrettene, men jeg synes det kunne være kult om vi kan få til noe spennende i sittende volleyball, rullestolrugby og rullestolbasket. Jeg håper særforbundene ønsker å ta grep for å komme opp på et internasjonalt nivå.

## Særforbund kan søke om midler

I forbindelse med at Olympiatoppen har inngått en samarbeidsavtale med Stiftelsen VI, som har gått inn med inntil 25 millioner kroner årlig i fire år for å styrke paraidretten, har særforbund nå mulighet til å søke om midler til å starte opp nye utviklingsprosjekter for paralympisk idrett.

- Jeg håper virkelig mange særforbund ser potensialet i disse prosjektmidlene. Ambisjonen er igangsette 6-8 langsiktige prosjekter med varighet inntil fire år, og vi har bedt særforbund komme med søknader med tydelig utviklingsgrep.

## - Hva er målet?

- Det overordnete målet er å doble antall medaljekandidater i paralympiske leker i løpet av en åtte års periode. Prosjektenes arbeidsmål skal derfor være å utvikle flere unge parautøvere til høyeste internasjonale nivå, sier Zahl Pedersen.

*(Saken ble først publisert på Idrettsforbundets hjemmesider 7. november 2018 og er gjengitt etter tillatelse derfra.)*

# Hørt om «kommunalt frikort»?

Har du svært lav inntekt og synes det er vanskelig å ha råd til egenandelene hos lege, psykolog, poliklinikker og røntgeninstitutter? Da kan du søke Oslo kommune om kommunalt frikort.

*Kilde: Oslo kommunes nettsider Foto: Colourbox*

Som innehaver av kommunalt frikort slipper du å betale egenandel på behandling hos lege, psykolog, poliklinikk og røntgeninstitutt (fysioterapeut dekkes ikke). Det betyr at du ikke trenger å spare opp til egenandelstak 1 på statlig frikort. Kortet dekker også egenandel på behandlingsreiser som dekkes av helseforetak, samt medisinsk utstyr og viktige legemidler på blå resept. Når du har fått innvilget frikort får du automatisk tilsendt nytt ved årsskiftet.

## Hva kreves?

Du bor i Oslo. Du eller din ektefelle eller samboer må i tillegg

* ha bodd i Oslo sammenhengende de siste tre år, eller
* ha bodd i Oslo til sammen fem av de ti siste år, eller
* være flyktning som har kommet direkte til Oslo fra statlig mottak eller direkte fra annet land

## Du har en av følgende ytelser fra folketrygden:

* varig uføretrygd
* alderspensjon
* pensjon til gjenlevende ektefelle
* pensjon til tidligere familiepleier
* annen offentlig tjenestepensjon

Du har en inntekt tilsvarende, eller mindre enn, folketrygdens minsteytelser for pensjonister og trygdede. Med inntekt menes all inntekt det beregnes trygdeavgift av, samt kontantstøtte.

Som inntekt regnes også 5 % av netto ligningsformue som overstiger kr 250 000. For ektefeller/partnere/samboere gjelder følgende: Dersom du mottar forsørgertillegg fra folketrygden, vil også din ektefelle få frikort. Samlet inntekt og formue legges til grunn ved beregningen. Dersom kun du har en ytelse som kan gi rett til frikort, kan dere ha en samlet inntekt tilsvarende folketrygdens minsteytelser for ektepar.

Søknadsskjema finner du på: [www.oslo.kommune.no/bolig-og-so](http://www.oslo.kommune.no/bolig-og-so)

# TT-trøbbel

I fjor sto Norgestaxi for 1741 av avvikene for tilrettelagt transport (TT) i Oslo. Det er en tredobling på to år for selskapet, melder NRK Østlandssendingen. Norgestaxi gjennomfører om lag 120.000 TT-reiser årlig. Langt de fleste avvikene er registrert som forsinkelser.

- Først må jeg beklage på det sterkeste den fortvilelsen TT-brukere og familiene opplever. TT skal være en trygg og forutsigbar tjeneste, sier avdelingsdirektør Kia Haugen Baardseth i Velferdsetaten i Oslo kommune.

Norgestaxi hadde en reduksjon i antall biler i 2017 og 2018.

- Fra november 2018 opplevde vi utfordringer med kapasitet under høysesong og vinterstid. Dette spesielt i januar når mange løyvehavere tar ferie. Enkelte avvik kan videre skyldes teknisk utførelse eller service, sier administrerende direktør Dag Kibsgaard-Petersen i Norgestaxi.

Regionleder i Norges Handikapforbund Oslo, Magnhild Sørbotten, er ikke imponert over svarene fra selskapet.

- Folk trenger å komme seg på jobb i tide, uavhengig av om det er tilrettelagt arbeid eller ikke. Når NorgesTaxi peker på manglende kapasitet og spesielt i januar ”når mange løyvehavere tar ferie” er det alvorlig, og tyder på at de har inngitt anbud på en kontrakt de ikke har kapasitet til å klare. Bare det burde være god nok grunn for Velferdsetaten i Oslo kommune til å vurdere heile kontrakten, sier hun.

# - aktuelt

## Kampanje ble skoleoppgave

Hele to ganger har Henriette Felix fra NHFU Oslo stilt opp som frontperson for NHF-kampanjer om en skole for alle. Nå har forlaget Cappelen Damm brukt kampanjene som utgangspunkt for en skoleoppgave om funksjonshemmedes rettigheter. Konklusjon: Det vi gjør blir lagt merke til og er med på å endre samfunnet!

## Ny generalsekretær

Synne Lerhol blir etterfulgt av Leif-Ove Hansen som generalsekretær i Unge Funksjonshemmede.

– Som generalsekretær vil jeg jobbe spesielt med å synliggjøre for politikere og myndigheter hvor viktig arbeidet og stemmen til Unge funksjonshemmede er. Jeg vil særlig jobbe for å få gode politiske vedtak ut i fra målene tilorganisasjonen, sier Leif-Ove Hansenifølge en nyhetsmelding på organisasjonens nettsider. Han kommer fra stillingen som styreleder i HIVNorge, og har tidligere jobbet i ulike politiske organisasjoner for unge og minoriteter, og i helsevesenet. Han bor i Oslo og er opprinnelig fra Vadsø.

## Ny minister

Trine Skei Grande (V) er etter Krfs inntog i regjeringen blitt kultur- og likestillingsminister. Feltet ble flyttet fra barne- og familieministerens bord. Kjell Ingolf Ropstad fra Krf er ny barne- og familieminister. Grande gjestet allerede i slutten av januar på sin første SAFO-konferanse.

## Tar tilgjengelighetsgrep

Oslo Kulturnatt fikk besøk av #tilgjengelighetsgeriljaen i fjor. Nå har de ambisjoner om å bli tilgjengelig for flest mulig på årets arrangementer.

*Tekst og foto: Ida C. Freng*

En sen januardag fikk NHF Oslo besøk av Christin Lundevall og Marie Peyre fra kommunikasjonsenheten i Kulturetaten. De jobber med Oslo Kulturnatt, og i år har de mål om å gjøre flest mulig av de mellom 220-250 arrangementene best mulig tilgjengelig.

- Vi har ikke det direkte ansvaret for tilgjengeligheten på hvert enkelt arrangement eller på arenaene, men vi vil svært gjerne tilrettelegge og samarbeide, sier Lundevall.

Første ledd i prosessen var å kontakte Norges Handikapforbund Oslo, for å få råd og tips.

- Oslo Kulturnatt skal jo være for alle. Vi må finne ut hvordan vi løser det best mulig sammen, sier Lundevall.

Forberedelsene til årets kulturnatt, som går av stabelen fredag 13. september, er allerede i gang. Nå planlegger de å gjøre deltakende arenaer og utesteder oppmerksomme på tilgjengeligheten helt fra starten.

- Vi satser på å kunne gi dem god og riktig informasjon, slik at flere kan være åpne for alle. Kanskje kan vi få til et tilgjengelighetssymbol i brosjyremateriellet vårt, slik at det er enkelt å orientere seg, sier hun.

- Vi applauderer initiativet fra Kulturetaten, og vil selvfølgelig gjøre det vi kan for å hjelpe dem, sier Jørgen Foss, kontorleder i NHF Oslo.

## Universell utforming lønner seg

Universell utforming av alle norske grunnskoler lønner seg, konkluderer en ny rapport fra Barne-, ungdoms- og familiedirektoratet. Den siste spikeren i kisten til argumentet om at det er for dyrt å gi landets 630.000 ungdom- og barneskoleelever en tilgjengelig hverdag. Direktoratets egen rapport slår fast at storparten av Norges 2.600 grunnskoler ikke er fult ut universelt utformet. Verdien av å fikse problemet overstiger på vei kostnadene som er beregnet til ca. 2,2 milliarder kroner. Universell utforming av skolene er en av NHFs hovedsaker i kommunevalget, og dette gir forbundet gode argumenter i møte med politikere og andre.

## Skiglede i bakken

- Dette er et lavterskeltilbud for bevegelseshemmede-sittende og stående og synshemmede som vil kjøre alpint. Både nybegynnere og viderekommende er velkommen, sier Tove Andersen fra Oslo skikrets, og legger til:

- Dersom man kommer for første gang må man ta kontakt med oss først, slik at trenerne kan forberedes.

Treningene er hver mandag og onsdag i Oslo Vinterpark, med oppmøte ved barnebakken. Om en ikke selv har utstyr er det ingen hindring:

- Vi kan tilby utlån av hjelpemiddel, man må bare ta kontakt i god tid! I tillegg tilbyr vi ledsageropplæring for både bakke og heis, ettersom det er påkrevd med ledsager.

Dersom utprøvingen i år faller i smak kan det allerede nå lønne seg å søke om aktivitetshjelpemiddel for neste sesong, slik at potten for aktivitetshjelpemidler hos NAV ikke går tom.

### Vil du være med eller har spørsmål – ta kontakt med Oslo Skikrets:

Administrasjon: Tove Andersen; 908 14 660 tove.andersen@skiforbundet.no

Hovedtrener: Beate Haugen: 48105262

Facebook, søk på navn: PARAALPIN OSLO

## Til kamp mot fordommer

Abloom filmfestival og grunnlegger Faridah Nabagalla Shakoor utfordrer fordommen om at funksjonsnedsettelse er en straff fra gud. - Abloom har den innstillingen at man må våge å snakke om det som er ubehagelig. Prosjektet vårt Abloom byter ned tabuer 2021 - Funksjonsnedsettelse er ikke en guddommelig straff samler den 11. februar forskere, religiøse ledere, pårørende og brukere til en spennende workshop om temaet. Da skal vi lytte, drøfte og utarbeide felleserklæringen om at funksjonsnedsettelse ikke er en guddommelig straff, sier Abloom-leder Faridah S. Nabaggala i det seneste nyhetsbrevet fra festivalen.

## Bibliotek med funkisfokus

I desember kunne NHFU klippe snoren for organisasjonens eget funkisbibliotek.

*Tekst: Ida C. Freng Foto: LNU*

Endelig gikk startskuddet for et bibliotek som fokuserer på litteratur og filmer som handler om, eller som inneholder mennesker med nedsatt funksjonsevne.

Lørdag 15. desember var det høytidelig åpning av biblioteksområdet utenfor NHFU sine kontorer i Galleri Oslo. På plakaten sto blant andre forfatter Bjørn Hatterud, som leste fra en av sine egne bøker. Han har skrevet om interseksjonaliteten ved det å både ha en funksjonsnedsettelse og være skeiv.

- Utrolig moro! Tenk at det kom en del folk, også så sent i desember, sier ungdomskoordinator Sissel Eidhammer.

Biblioteket har fått midler fra LNU, og selv om hyllene bugner allerede er det fremdeles både milder og plass til flere bidrag i hyllene.

- Vi håper at folk fremdeles vil sende inn tips til oss om gode filmer, bøker, skuespill og så videre. Prosjektleder Ingrid Thunem kan nås på epost ingrid.thunem@nhf.no, sier hun.

Enn så lenge må man, som privatperson, møte opp fysisk for å låne ting. Det gjøres på den «gode gamle» måten, ved å skrive seg inn i en utlånsbok. Regioner som vil låne eksempelvis filmer kan få det tilsendt mot å dekke porto.

## Bokanbefaling fra Funkisbiblioteket!

I hvert nummer av Quarten fremover vil vi la brukere av Funkisbiblioteket komme med anbefalinger av bøker og filmer de har funnet i hyllene. Først ut et Randi Viken (28):

Hvilken bok anbefaler du? «Den tause diskrimineringen» av Eli Knøsen og Kristin Krokan

Hvorfor anbefaler du denne boken? Boka handler om en ung jente som havner i en bilulykke og blir lam. Videre følger vi hennes møte med resten av samfunnet som en person som sitter i rullestol. Temaene i boka er faglige og dagsaktuelle, og blir løftet frem og satt i kontekst gjennom hovedpersonens historie. Etter å ha lest boka satt jeg igjen med nye forståelser av funksjonshemming som jeg ikke har tenkt over før. Jeg ble sint og flau over meg selv fordi jeg ikke har tenkt ordentlig gjennom temaene som boka berører. Alle burde lese denne!

## Har DU en bok eller film du vil anbefale?

Ta kontakt med redaktør Ida C. Freng på ida.freng@nhf.no

# Oversikt regionstyret, bydelslag, landsforeninger og rådene

## Regionstyret:

Leder: Magnhild Sørbotten tlf: 23 22 40 10 /91 61 28 75, magnhild7@gmail.com

Nestleder: Karl Haakon Sævold Tlf: 90 18 82 58, khs@live.no

#### Styremedlemmer:

Geir Werner, tlf: 92 82 06 75 oslo@alfnorge.no

Oddvar Skogsletten, tlf: 48 13 58 19, oddvar1@mailbox.as

Grete Flattun tlf: 41 68 44 16, grete.flattun@gmail.com

Marius Korsell tlf: 99 37 66 36, marius.korsell@gmail.com

Ingrid Njerve 95 83 38 25 ingrid.njerve@gmail.com

#### Varamedlemmer:

Hans Jørn Næss, tlf: 91 10 01 00, hjn@kapital.no

Snefrid Bergum tlf: 47 34 85 95, snefrid.bergum@gmail.com

Jan-Egil Wigen Aasterud tlf: 99 32 71 88, Janegil.aasterud@gmail.com

#### Regionkontorleder:

Jørgen Foss, tlf. 22 02 14 20,jorgen.foss@nhf.no

## Lokallag

NHF Alna, Leder Søren Kjendlie, tlf: 22 32 68 80/950 63 344, soren.kjendlie@uloba.no

NHF Bjerke, Leder Else Thune tlf: 22 65 74 46, elsejthune@hotmail.no

NHF Sagene, Leder Roger Holland, dekker også Grünerløkka, Gamle Oslo og St. Hanshaugen, tlf: 932 53 731, roger.holland@live.no

NHF Ullern, Leder Steinar Hammerstad, tlf: 22 50 65 13,

NHF Vestre Aker, Leder Elsa Oterhals, tlf: 22 49 25 51/988 21 716, epoterhals@gmail.com

## Bor du i en bydel du ikke finner i denne oversikten? Ta kontakt med regionkontoret på telefon 24 10 24 00, så skal vi hjelpe deg!

Norges Handikapforbund Ungdom Oslo, Leder Tamarin Varner, tlf: 99 37 66 36, tamarin.varner@gmail.com

Handikaplaget Aktiv, Leder Ole Kristian Iversen, tlf: 91 36 07 70, hl.aktiv@getmail.no

## Lokale landsforeningslag

ALF Oslo (Arbeidsmiljøskadde) Leder Geir Werner, tlf: 92 82 06 75, oslo@alfnorge.no

ALF Offshore, Leder Torbjørn Mathiassen, tlf: 91 35 60 26, torbm@online.no

HBF (Handikappede barns foreldreforening), Leder Rikke Danielsen, tlf: 90 58 51 37, rikkedani@gmail.com

LARS Øst/Oslo (ryggmargsskadde) Leder Marianne Graham Hjelmen, tlf: 92 65 26 73, marianne@hjelmen.com

LFA Oslo/Akershus (amputerte), Leder Arve Birkely, tlf: 92 26 33 44, arge@altiboxmail.no

LFN Oslo (nakkeskadde) Leder Turid Monsen, tlf: 90 5055 85, turid.monsen@getmail.no

LFPS Oslo (polio) Leder Phuoc Tan Le, tlf: 41 69 71 17, phuocoslo@hotmail.com

LFS Oslo/Akershus (slagrammede) Leder Odvar Jacobsen, tlf: 90 74 85 21, odvar.jacobsen@bama.no

LKB Oslo (kvinner med bekkenløsningsplager) Leder Evelyn Baklund, tlf: 67 07 83 37/41 25 58 81, ebaklund@yahoo.no

## Landsforeninger uten lokallag i Oslo

NASPA ved leder Jarle Sterner tlf: 92 02 82 77, jsterner@online.no

Fotfeilforeningen ved leder Lars Tore Dystvold, tlf: 48 02 48 11, leder@fotfeilforeningen.no

AMC ved leder Hege Hundnes Klausen, tlf: 47 33 33 39, leder@amc-foreningen.no

## Rådene

Det sentrale rådet (hele byen): Bente Ingrid Arnesen, sekretær, tlf: 23 46 14 69, benteingrid.arnesen@byr.oslo.kommune.no

Alna: Biljana Lauvstad, RFF sekretær, tlf:: 23 47 90 28, biljana.lauvstad@bal.oslo.kommune.no

Bjerke: Maja Katzenmaier, sekretær, tlf: 23 43 99 83, maja.katzenmaier@bbj.oslo.kommune.no

Frogner: Marthe PreteniIsefjær, sekretær, marthe.isefjar@bfr.oslo.kommune.no

Gamle Oslo: Gyri Warme Tandberg, sekretær, tlf: 917 37 410, gyri.tandberg@bgo.oslo.kommune.no

Grorud: Anne-Grete S. Wagner, sekretær, anne-grete.wagner@bgr.oslo.kommune.no

Grünerløkka: Marita Watne, sekretær, tlf: 23 42 26 18, marita.watne@bga.oslo.kommune.no

Nordre Aker: Madeleine Nordlund, møtesekretær, tlf: 23 47 30 10, madeleine.nordlund@bna.oslo.kommune.no

Nordstrand: Rupinder Bains, møtesekretær, tlf: 982 39 483, postmottak@bns.oslo.kommune.no

Sagene: postmottak@bsa.oslo.kommune.no

St. Hanshaugen: Birgit Nordby, møtesekretær, tlf: 960 98 979, birgit.nordby@bsh.oslo.kommune.no

Stovner: Ewy Halseth, leder, tlf: 901 87 847, ewy@halseth.no

Søndre Nordstrand: Liv Marit Strand, møtesekretær, liv.marit.strand@bsn.oslo.kommune.no

Ullern: Petter Lang, rådssekretær, tlf: 952 26 347, petter.lang@bun.oslo.kommune.no

Vestre Aker: Anne Lexow, sekretær, tlf: 994 83 257, anne.lexow@bva.oslo.kommune.no

Østensjø: Else Berit Momrak, sekretær, tlf: 23 43 85 88, elseberit.momrak@bos.oslo.kommune.no

# Returadresse:

Norges Handikapforbund Oslo Folke Bernadottesvei 2 0862 Oslo